ddrg/super_eurlex huggingface dataset:
KIRJALLINEN KYSYMYS E-1484/01 esittäjä(t): Concepció Ferrer (PPE-DE) komissiolle. Katalaani ja Euroopan kielten vuosi.



Virallinen lehti nro 364 E , 20/12/2001 s. 0124 - 0125



KIRJALLINEN KYSYMYS E-1484/01 esittäjä(t): Concepció Ferrer (PPE-DE) komissiolle (18. toukokuuta 2001) Aihe: Katalaani ja Euroopan kielten vuosi Tietooni on tullut, että komission koulutuksen ja kulttuurin pääosasto on tilannut eurooppalaisia ja heidän kieliään koskevan tutkimuksen INRA (EUROPE) -yritykseltä. Tutkimuksen kohteena oleviin Euroopan unionin virallisiin kieliin päätettiin lisätä turkki ja viittomakieli. Euroopassa on muitakin virallisia kieliä, kuten katalaani, jota puhutaan Euroopan unionin kolmessa jäsenvaltiossa (Espanja, Italia ja Ranska). Katalaania puhuu 10 miljoonaa ihmistä, se on virallinen kieli Yhdistyneiden Kansakuntien jäsenvaltiossa Andorrassa sekä yksi Espanjan valtion virallisista kielistä. Voiko komissio ilmoittaa, miksi katalaania ei otettu mukaan tähän tutkimukseen? Viviane Redingin komission puolesta antama vastaus (23. heinäkuuta 2001) Kyseisen tutkimuksen tarkoitus oli saada yleistietoa eurooppalaisten kieliin ja kieltenoppimiseen liittyvistä taidoista ja suhtautumistavoista. Tutkimus suoritettiin tavanomaisella Eurobarometri-menetelmällä, joka perustuu noin tuhannen hengen satunnaisotantaan jokaisessa jäsenvaltiossa. Tutkimuksessa koodattujen kielten luettelo laadittiin vastaavista tutkimuksista aiemmin saatujen kokemusten perusteella ja tukeutuen sellaisiin haastatteluvastauksiin, joilla päästäisiin tilastollisesti merkittäviin tuloksiin. Luetteloa ei näytetty haastateltaville, vaan haastattelijat käyttivät sitä kysymyksiin saatujen spontaanien vastausten luokitteluun. Haastateltavia ei johdateltu. Jos vastauksissa mainittiin muita kuin luetteloituja kieliä, ne luokiteltiin kuuluviksi kohtaan muu kieli. Huolimatta varsin kehittyneistä tilastotekniikoista, joilla pyrittiin varmistamaan koko unionin alueen yhtäläinen kattavuus, tutkimuksen ei voitu edellyttää antavan tilastollisesti merkittäviä tuloksia esimerkiksi katalaanin osalta, jota puhuu osa tietylle alueelle keskittyvästä väestöstä. Vastauksena kysymykseen Mikä on äidinkielenne? 47 yhteensä tuhannesta haastatellusta espanjalaisesta mainitsi kielen, jota ei ollut luettelossa. Koko Euroopan osalta 1,8 prosenttia vastauksista tähän kysymykseen kuului kohtaan muu kieli. Komissio on kuitenkin ryhtynyt perusteelliseen paikallisia ja vähemmistökieliä koskevaan tutkimukseen (Euromosaic-tutkimukseen), johon sisältyy tietoja puhujien määrästä katalaanin ja muiden sellaisten Euroopassa puhuttavien kielten osalta, jotka eivät ole unionin virallisia kieliä. Nämä tiedot ovat saatavilla seuraavalta verkkosivustolta http://www.uoc.es/euromosaic tai painettuna Virallisten julkaisujen toimistosta.
KIRJALLINEN KYSYMYS E-0420/01 esittäjä(t): Heidi Hautala (Verts/ALE) komissiolle. Kohdunkaulansyövän testaus.



Virallinen lehti nro 340 E , 04/12/2001 s. 0025 - 0025



KIRJALLINEN KYSYMYS E-0420/01 esittäjä(t): Heidi Hautala (Verts/ALE) komissiolle (16. helmikuuta 2001) Aihe: Kohdunkaulansyövän testaus Euroopassa kuolee vuosittain tuhansia naisia kohdunkaulansyöpään siksi, että nykyinen testausjärjestelmä on puutteellinen. Saksalaisten Hannoverin ja Tübingenin yliopistojen äskettäin tekemät tutkimukset osoittavat, että yli puolet kaikista irtosolututkimuksista on riittämättömiä. Jos komissio aikoo ryhtyä toimiin kohdunkaulansyövän testauksen parantamiseksi, millaisia nämä toimet ovat? Aikooko komissio kannustaa jäsenvaltioita ottamaan käyttöön järjestelmällisen testauksen? David Byrnen komission puolesta antama vastaus (11. kesäkuuta 2001) Eurooppa syöpää vastaan -ohjelman yhteydessä perustettiin kohdunkaulasyövän seulonnan eurooppalainen verkko, joka kehittää yhteistä kantaa hyväksi käytännöksi kohdunkaulasyövän sekundaariseen ennaltaehkäisyyn seulomalla. Tässä tarkoituksessa pidettiin marraskuussa 1999 Wienissä konsensuskonferenssi syöpäseulonnasta, johon kuuluivat kohdunkaula-, rinta-, eturauhas- ja muut syöpätyypit. Syövänehkäisyn neuvoa-antava komitea, joka neuvoo komissiota kaikissa syövän ennaltaehkäisyyn liittyvissä kysymyksissä, antoi joukon suosituksia seulontaan perustuvasta syövän ennaltaehkäisystä. Komissio aikoo tehdä näihin suosituksiin perustuvan ehdotuksen neuvoston suosituksiksi syöpäseulonnasta.
KIRJALLINEN KYSYMYS P-2086/01 esittäjä(t): Pat Gallagher (UEN) komissiolle. Yhteisen maatalouspolitiikan hallinnon uudistaminen.



Virallinen lehti nro 364 E , 20/12/2001 s. 0241 - 0242



KIRJALLINEN KYSYMYS P-2086/01 esittäjä(t): Pat Gallagher (UEN) komissiolle (5. heinäkuuta 2001) Aihe: Yhteisen maatalouspolitiikan hallinnon uudistaminen Ottaen huomioon, että on tehty päätös suorien tukien maksun yksinkertaistamisesta, voisiko komissio kertoa, missä vaiheessa yhteiseen maatalouspolitiikkaan liittyvien menettelyjen yksinkertaistaminen on tällä hetkellä ja suunnitteleeko komissio tämän järjestelyn laajentamista? Franz Fischlerin komission puolesta antama vastaus (23. heinäkuuta 2001) Neuvoston hyväksyttyä 19. kesäkuuta 2001 komission ehdotuksen(1) pienten maataloustukien maksamisen yksinkertaistamisesta, komissio aloitti tarvittavien yksityiskohtaisten täytäntöönpanosääntöjen valmistelun. Näitä sääntöjä käsittelevä ensimmäinen kokous pidettiin komission ja jäsenvaltioiden hallinnon edustajien kesken 3. heinäkuuta 2001. Lisäkokouksia on suunnitteilla. Yhteisen maatalouspolitiikan mukaisia suoran tuen järjestelmiä koskevista yhteisistä säännöistä annetun asetuksen (EY) N:o 1259/1999 muuttamisesta 19 päivänä kesäkuuta 2001 annetussa neuvoston asetuksessa (EY) N:o 1244/2001(2) säädetään yksinkertaistetun maksumenettelyn soveltamisesta 1. päivästä tammikuuta 2002 alkaen. On kuitenkin syytä ottaa huomioon, että yksinkertaistetun maksumenettelyn noudattaminen on jäsenvaltioille ja maanviljelijöille vapaaehtoista. Jäsenvaltioiden, jotka haluavat osallistua menettelyyn edellä mainitusta päivämäärästä alkaen, on saatava täytäntöönpanosäännöt valmiiksi ajoissa. Maatalousasioista vastaava komission jäsen painotti parlamentin täysistunnossa 14. heinäkuuta 2001 sitä, että yksinkertaistettu maksumenettely on voimassa vain koeajan, ja jos menettely toimii, sitä saatetaan jatkaa. (1) EYVL C 120 E, 24.4.2001. (2) EYVL L 173, 27.6.2001.
KIRJALLINEN KYSYMYS E-1877/01 esittäjä(t): Michl Ebner (PPE-DE) komissiolle. Peltokasvien viljelypalkkiot (Irlanti).



Virallinen lehti nro 318 E , 13/11/2001 s. 0249 - 0250



KIRJALLINEN KYSYMYS E-1877/01 esittäjä(t): Michl Ebner (PPE-DE) komissiolle (27. kesäkuuta 2001) Aihe: Peltokasvien viljelypalkkiot (Irlanti) Euroopan komissio aikoo ottaa eläinpalkkioiden alalla käyttöön tukea saavien eläinten määrää koskevan, tila- ja ikäluokkakohtaisen ylärajan. Olisiko myös peltokasviviljelmien tuissa syytä ottaa käyttöön tällainen yläraja, esimerkiksi 50 hehtaaria, jolloin tilat saisivat tukia vain tähän suuruusluokkaan saakka? Voiko komissio kertoa, - kuinka paljon Irlannissa on yli 50 hehtaarin suuruisia maatiloja, - kuinka paljon Irlannissa on alle 50 hehtaarin suuruisia maatiloja, - millaisia säästöjä tällä toimenpiteellä saataisiin peltokasviviljelmille tarkoitettuun budjettiin absoluuttisina lukuina ja prosentteina? Franz Fischlerin komission puolesta antama yhteinen vastaus kirjallisiin kysymyksiin E-1870/01, E-1871/01, E-1872/01, E-1873/01, E-1874/01, E-1875/01, E-1876/01, E-1877/01, E-1878/01, E-1879/01, E-1880/01, E-1881/01, E-1882/01, E-1883/01 ja E-1884/01 (24. heinäkuuta 2001) Komissio kerää parhaillaan tietoja, joita se tarvitsee vastatakseen kysymykseen. Se ilmoittaa tuloksistaan mahdollisimman pian.
KIRJALLINEN KYSYMYS E-0377/01 esittäjä(t): Luciano Caveri (ELDR) komissiolle. BSE.



Virallinen lehti nro 261 E , 18/09/2001 s. 0099 - 0100



KIRJALLINEN KYSYMYS E-0377/01 esittäjä(t): Luciano Caveri (ELDR) komissiolle (15. helmikuuta 2001) Aihe: BSE Hullun lehmän tauti (BSE) on herättänyt vakavaa huolestuneisuutta, koska vaarana on, että tauti tarttuu ihmiseen. Näin on voinut käydä jo menneinä vuosina, koska erityisiä tarkastuksia ei ole tehty. Euroopassa ollaan yleisesti epätietoisia siitä, onko olemassa tarkkaa käsitystä mahdollisen tartunnan laajuudesta, sekä niistä yhteisistä toimista, joiden avulla pyritään yksilöimään ja hävittämään sairaat naudat ja toteuttamaan ennalta ehkäisevä kampanja. Mitä tutkimuksia voidaan tehdä Euroopan väestön keskuudessa? Onko tällä hetkellä käytettävissä testejä, joita voidaan suorittaa suurille väestöryhmille, jotta voitaisiin saada selville, kuinka monta prosenttia väestöstä on mahdollisesti sairastunut tähän tautiin? Onko saatu varmuutta taudin mahdollisesta tarttumisesta ihmisestä toiseen ja aiheutuuko tästä riskejä veren- ja elintenluovutuksen kannalta? David Byrnen komission puolesta antama vastaus (17. huhtikuuta 2001) Komissio pyytää arvoisaa parlamentin jäsentä ystävällisesti tutustumaan vastauksiin, jotka se antoi muun muassa kirjallisiin kysymyksiin E-3746/00(1) (Marit Paulsen ja Karl Erik Olsson), E-4087/00(2) (Graham R. Watson), E-0163/01(3) (Stefano Zappalà) sekä parlamentin tammikuussa 2001 pidetyn istuntojakson kyselytunnilla esitettyyn suulliseen kysymykseen H-0951/00(4) (Alexandros Alavanos). Tällä hetkellä ei ole olemassa päteviä testejä, joilla voitaisiin todeta naudan spongiformisen enkefalopatian (BSE) aiheuttajan esiintyminen ihmisillä. Parhaillaan kehitetään kuitenkin usean tyyppisiä testejä. Vaikka onkin tieteellisiä todisteita Creutzfeldt-Jakobin taudin uuden muunnoksen (vCJD:n) ja BSE:n yhteydestä, BSE:n tarttumisesta ihmisiin tai vCJD:n tarttumisesta veren tai elinten välityksellä ei ole varmuutta. Komissio on kuitenkin täysin tietoinen mahdollisesta ongelmasta, joka liittyy vCJD:n tarttumiseen veren ja verijohdannaisten välityksellä. Asiaa käsittelevät tiedekomiteat seuraavat jatkuvasti alan tuoreinta tieteellistä tietoa, ja komissio aikoo ehdottaa ehkäisytoimia tarpeen mukaan. Komissio hyväksyi 13. joulukuuta 2000 veren laatu- ja turvallisuusvaatimuksia koskevan direktiiviehdotuksen(5). Kun parlamentti ja neuvosto ovat antaneet direktiivin, sillä asetetaan verta koskevat turvallisuusvaatimukset koko yhteisössä ja luodaan oikeusperusta yhteisön toimille, jotka koskevat veren ja verijohdannaisten välityksellä tapahtuvien vCJD-tartuntojen ehkäisemistä. (1) EYVL C 174 E, 19.6.2001, s. 132. (2) EYVL C 187 E, 3.7.2001, s. 129. (3) Katso sivu 53. (4) Kirjallinen vastaus 16.1.2001. (5) KOM(2000) 816 lopullinen.
KIRJALLINEN KYSYMYS P-0795/01 esittäjä(t): Baroness Sarah Ludford (ELDR) komissiolle. Kateissa olevat Kyproksen kreikkalaiset ja turkkilaiset.



Virallinen lehti nro 261 E , 18/09/2001 s. 0197 - 0197



KIRJALLINEN KYSYMYS P-0795/01 esittäjä(t): Baroness Sarah Ludford (ELDR) komissiolle (7. maaliskuuta 2001) Aihe: Kateissa olevat Kyproksen kreikkalaiset ja turkkilaiset Mitä toimia komissio tekee joko osana Kyproksen kanssa käytäviä liittymisneuvotteluita tai muussa yhteydessä jotta kateissa olevia Kyproksen kreikkalaisia ja turkkilaisia koskeva kysymys voidaan ratkaista nopeammin? Noin 2 000 Kyproksen kreikkalaista ja turkkilaista (molemmat yhteen laskettuna) on ollut kateissa vuodesta 1974 lähtien. Näiden henkilöiden kohtalo halutaan selvittää humanitaarisista syistä. Niin kauan kuin tämä kysymys on ratkaisematta, se tulehduttaa saarivaltion asukkaiden välisiä suhteita. Miten komissio voi edistää kateissa olevia henkilöitä koskevan kysymyksen ratkaisemista ja siten sovinnon aikaan saamista? Günter Verheugenin komission puolesta antama vastaus (2. toukokuuta 2001) Komissio pyytää arvoisaa parlamentin jäsentä tutustumaan vastaukseen, jonka se antoi Chris Daviesin esittämään kirjalliseen kysymykseen Kyproksessa kadonneiden henkilöiden tapauksesta(1). Komissio haluaa erityisesti korostaa, että Turkin kanssa perustettua liittymiskumppanuutta koskeva sopimus on perusta laaja-alaisille keskusteluille sekä unionia että Turkkia kiinnostavista aiheista sopimuksella perustetun ns. vahvistetun poliittisen vuoropuhelun yhteydessä. Komissio aikoo tulevaisuudessa käyttää tätä välinettä täysipainoisesti. (1) Katso sivu 131.
KIRJALLINEN KYSYMYS E-0568/01 esittäjä(t): Christopher Heaton-Harris (PPE-DE) komissiolle. Tutkimuksen pääosaston tarkastuslausuma.



Virallinen lehti nro 261 E , 18/09/2001 s. 0147 - 0147



KIRJALLINEN KYSYMYS E-0568/01 esittäjä(t): Christopher Heaton-Harris (PPE-DE) komissiolle (27. helmikuuta 2001) Aihe: Tutkimuksen pääosaston tarkastuslausuma Komissaari Fischler totesi 7. helmikuuta 2001 pidetyssä talousarvion valvontavaliokunnan kokouksessa, että vuonna 1999 maatalouden pääosaston rahatapahtumien täsmällinen virhemarginaali oli 3,06 %. Voisiko erityisesti tutkimuksesta vastaava komissaari EU:n toimielinten yhteistyön ja avoimuuden nimissä ilmoittaa vastaavan luvun pääosastonsa rahatapahtumista? Jos lukua ei voida ilmoittaa, mikä siihen on syynä? Michaele Schreyerin komission puolesta antama yhteinen vastaus kirjallisiin kysymyksiin P-0553/01, E-0554/01, E-0555/01, E-0556/01, E-0557/01, E-0558/01, E-0559/01, E-0560/01, E-0561/01, E-0562/01, E-0563/01, E-0564/01, E-0565/01, E-0566/01, E-0567/01, E-0568/01, E-0569/01 ja E-0570/01 (11. huhtikuuta 2001) Komissio muistuttaa arvoisalle kysyjälle, että tilintarkastustuomioistuin ei ilmoita yleistä talousarviota koskevassa tarkastuslausumassaan virheprosentteja, koska sen mielestä olisi liiallista yksinkertaistamista punnita komission taloushallinnon menestyksellisyyttä tämän yhden luvun perusteella. Tilintarkastustuomioistuin päättikin kolme vuotta sitten, ettei se julkista enää yleisiä virheprosentteja, vaan kehittää tarkastuslausumaan liittyviä menetelmiä antaakseen vastuuvapauden myöntäjälle yksityiskohtaista havainnollista tietoa. Tilintarkastustuomioistuin on lisäksi tehnyt useaan otteeseen selväksi, että yleistä virheprosenttia alemman tason luvun ilmoittaminen esimerkiksi jollekin toiminta-alalle tai pääosastolle veisi täysin harhaan. Tilintarkastustuomioistuin tarkastaa vain rajoitetun määrän tapahtumia, joten se ei voi vahvistaa pitävästi tällaista alemman tason virheprosenttia. Komissio ei näin ollen voi toimittaa pyydettyjä tietoja arvoisalle kysyjälle.
KIRJALLINEN KYSYMYS E-0038/01 esittäjä(t): Rodi Kratsa-Tsagaropoulou (PPE-DE) komissiolle. Köyhdytettyä uraania sisältävien pommien vaikutukset sotilaiden terveyteen.



Virallinen lehti nro 261 E , 18/09/2001 s. 0032 - 0032



KIRJALLINEN KYSYMYS E-0038/01 esittäjä(t): Rodi Kratsa-Tsagaropoulou (PPE-DE) komissiolle (18. tammikuuta 2001) Aihe: Köyhdytettyä uraania sisältävien pommien vaikutukset sotilaiden terveyteen Kuolintapaukset, joiden syynä on leukemia tai muut syöpämuodot, ja laajemmat Naton pommituksiin entisessä Jugoslaviassa osallistuneiden sotilaiden terveyteen kohdistuvat vaikutukset herättävät suurta paheksuntaa eurooppalaisen yleisön keskuudessa ja vahingoittavat kansallisten hallitusten ja Euroopan unionin toimielinten uskottavuutta. Aikooko komissio tehdä jatkuvia, järjestelmällisiä, tieteellisiä, näitä vaikutuksia koskevia tarkastuksia ja julkistaa nämä tiedot? Mitä muita toimia se aikoo toteuttaa, jotka liittyvät vastuiden langettamiseen ja kyseisten, Euroopan kansalaisiin kohdistuvien vaikutusten ehkäisemiseen? Margot Wallströmin komission puolesta antama yhteinen vastaus kirjallisiin kysymyksiin E-0038/01, E-0062/01, E-0063/01 ja P-0148/01 (15. maaliskuuta 2001) Komissio on pyytänyt Euratom-sopimuksen 31 artiklalla perustettua asiantuntijaryhmää antamaan lausunnon köyhdytetystä uraanista peräisin olevan ionisoivan säteilyn aiheuttamista mahdollisista terveysvaikutuksista. Komissio on lisäksi ollut mukana järjestämässä pyöreän pöydän keskustelua niiden kansainvälisten järjestöjen kanssa, joilla on tähän asiaan liittyviä ohjelmia. Jäsenvaltiot ja Pohjois-Atlantin liitto NATO ovat vastuussa Balkanilla palveluksessa olleista sotilaista. Jäsenvaltiot ovat vastuussa myös alueella vierailevien henkilöiden suojelusta. Komissio toimittaa edelleen kaikki kansainvälisiltä järjestöiltä saamansa asiaan kuuluvat tiedot ja Euratom-sopimuksen 31 artiklalla perustetun asiantuntijaryhmän lausunnon auttaakseen jäsenvaltioita päättämään asianmukaisista toimenpiteistä. Komissio ottaa myös huomioon tieteelliset neuvot tarjotessaan lääkärintarkastuksia alueelle lähetetyille virkamiehilleen ja toimeksisaajille. Tällä hetkellä käytettävissä olevista tiedoista ei käy selville, että köyhdytetty uraani olisi saastuttanut elintarvikkeita. Komissio seuraa näin ollen Balkanilla palvelleiden terveydellisten ongelmien ja alueelle ammutuissa ohjuksissa käytetyn köyhdytetyn uraanin välisestä yhteydestä tehtävien arviointien edistymistä. Pääasiallisena tiedonlähteenä on Yhdistyneiden Kansakuntien ympäristöohjelma (UNEP), joka on kerännyt näytteitä alueella. Nämä tulokset ovat käytettävissä maaliskuussa 2001.
KIRJALLINEN KYSYMYS E-1209/01

esittäjä(t): André Brie (GUE/NGL) neuvostolle

(24. huhtikuuta 2001)

Aihe: Kosovon väliaikaisen siviilihallinnon UNMIK:n rikostilastot

Viittaan UNMIK:n laatimaan rikostilastoon (http://www.civpol.org/unmik/statistics.htm), jossa luetellaan yksityiskohtaisesti, mitä rikoksia Kosovon eri osissa on tehty (ja mihin etniseen ryhmään uhri tai uhrit kuuluivat), ja kysyn neuvostolta:

- Kuinka moniin pidätyksiin nämä rikokset ovat johtaneet?

- Kuinka moni näistä pidätetyistä todella sai tuomion?

Pyydän neuvostoa keskittymään vastauksessaan aikaan, joka alkoi siitä, kun poliisitoimen hoitaminen siirrettiin UNMIK:n vastuulle, ja päättämään sen vuoden 2001 alkuun.

Yhteinen vastaus kirjallisiin kysymyksiin E-1173/01 ja E-1209/01

(20. heinäkuuta 2001)

Neuvosto on hyvin huolestunut Kosovossa olevien laittomien aseiden määrästä, mikä lisää väkivaltaa ja rikollisuutta paitsi Kosovossa myös koko alueella. Arvoisalle parlamentin jäsenelle viime vuonna antamassaan vastauksessa neuvosto totesi, että EU ei ole suoraan vastuussa yleisen järjestyksen ja turvallisuuden varmistamisesta Kosovossa eikä rikostilastojen laadinnasta. Nämä tehtävät kuuluvat YK:n turvallisuusneuvoston päätöslauselman 1244 mukaisesti yksinomaan UNMIK:lle (Yhdistyneiden Kansakuntien Kosovon-siviilioperaatio) ja KFOR-joukoille (Naton johtamat Kosovon rauhanturvajoukot). Kummatkin raportoivat säännöllisesti YK:n pääsihteerille ja turvallisuusneuvostolle sekä Natolle (myös kysyjän esiin ottamista asioista).

Neuvosto tukee voimakkaasti YK:n turvallisuusneuvoston päätöslauselman 1244 täysimääräistä täytäntöönpanoa myös arvoisan parlamentin jäsenen mainitsemilla tärkeillä ja herkillä aloilla. Neuvosto panee myös tyytyväisenä merkille UNMIK:n ja KFOR-joukkojen ponnistelut ja saavutukset rikollisuuden ja laittoman asekaupan torjunnassa.
KIRJALLINEN KYSYMYS E-0708/01

esittäjä(t): Helle Thorning-Schmidt (PSE) komissiolle

(8. maaliskuuta 2001)

Aihe: Raskaana olevien naisten työympäristö

Euroopan parlamentti hyväksyi 6. heinäkuuta 2000 melko kriittisen mietinnön (A5-0155/2000) toimenpiteistä raskaana olevien ja äskettäin synnyttäneiden tai imettävien työntekijöiden turvallisuuden ja terveyden parantamisen kannustamiseksi työssä direktiivin 92/85/ETY(1) täytäntöönpanon arvioinnista.

Työympäristöä koskevat säännökset EU:ssa perustuvat periaatteeseen, että työympäristön on oltava sellainen, ettei se syrji raskaana olevaa naispuolista työntekijää. Tämän vuoksi direktiivissä säädetään, että raskaana oleville työntekijöille aiheutuvat riskit on arvioitava.

Tanskalaisessa ErhvervsBladet-lehdessä 8. helmikuuta julkaistusta artikkelista ilmenee, että naispuoliset maalarit joutuvat lähes järjestelmällisesti sairauslomalle, vaikka tässä ammatissa vain harvoin käytetään maaleja, jotka voivat olla terveydelle haitallisia. Työympäristön riskejä arvioivat asiantuntijat toteavat samassa artikkelissa, että useimmat ergonomiset ongelmat voidaan ratkaista. Maalausalan työnantajat valittavat vallitsevaa tilannetta, koska he tarvitsevat naispuolisten maalareiden työvoimaa.

Direktiivi perustuu yleisesti periaatteeseen, että naisia ei saa välillisesti syrjiä, siksi että he ovat raskaana tai imettävät.

Mitä aloitteita komissio on tehnyt noudattaakseen parlamentin mietintöä?

Onko komissio yhtä mieltä siitä, että maalareiden työympäristö on sellainen, että raskaana olevien naisten ei tarvitse olla sairauslomalla suuremmassa määrin kuin muiden palkansaajaryhmien?

(1) EYVL L 348, 28.11.1992, s. 1.

Anna Diamantopouloun komission puolesta antama vastaus

(26. huhtikuuta 2001)

Komissio on täysin samaa mieltä arvoisan parlamentin jäsenen kanssa siitä, että raskaana olevat naiset eivät saa joutua sairaslomalle maalausalalla muita työntekijäryhmiä enemmän.

Tähän liittyen komissio antoi 5. lokakuuta 2000 tiedonannon yleisohjeista niiden kemiallisten, fyysisten ja biologisten tekijöiden ja teollisten prosessien arvioimiseksi, joiden katsotaan vaarantavan raskaana olevien ja äskettäin synnyttäneiden tai imettävien työntekijöiden turvallisuuden tai terveyden(1). Tiedonanto perustuu toimenpiteistä raskaana olevien ja äskettäin synnyttäneiden tai imettävien työntekijöiden turvallisuuden ja terveyden parantamisen kannustamiseksi työssä 19 päivänä lokakuuta 1992 annettuun neuvoston direktiiviin 92/85/ETY (kymmenenteen direktiivin 89/391/ETY 16 artiklan 1 kohdassa tarkoitettuun erityisdirektiiviin).

Komissio pitää naisten työterveyden ja työturvallisuuden suojelua erittäin tärkeänä, ja sen mielestä kyseiset yleisohjeet ovat hyvin käytännönläheinen apuväline, jota kaikki työterveyden alalla työskentelevät (muun muassa lääkärit, insinöörit ja työterveydenhuoltajat) voivat käyttää nostaakseen suojelun tasoa.

Komissio laatii vuoden 2002 kuluessa raportin raskaana olevien ja äskettäin synnyttäneiden tai imettävien työntekijöiden turvallisuudesta tai terveydestä, ja raportin perusteella tehdään mahdollisia ehdotuksia direktiivin 92/85/ETY muuttamiseksi.

(1) KOM(2000) 466 lopullinen.
KIRJALLINEN KYSYMYS E-0314/01

esittäjä(t): Daniel Hannan (PPE-DE) neuvostolle

(14. helmikuuta 2001)

Aihe: Työryhmät

Yhteisöllä on satoja työryhmiä, joissa neuvoston edustajat tapaavat keskustellakseen lainsäädäntöehdotuksista.

Voiko komissio avoimuuden edistämiseksi:

1. luetella kaikki toiminnassa olevat työryhmät ja eritellä kansallisten valtuuskuntien ja EY-valtuuskuntien luonteen sekä työryhmän toimivaltuudet?

2. toimittaa säännöllisesti Internetiin kopion kunkin työryhmän tulevien kokousten esityslistasta?

Vastaus

(10. heinäkuuta 2001)

1. Neuvosto ilmoittaa arvoisalle parlamentin jäsenelle, että Coreper voi tai sen suostumuksella voidaan perustaa komiteoita tai työryhmiä tiettyjen ennalta määritettyjen valmistelu- ja selvitystehtävien suorittamiseksi. Neuvoston pääsihteeristö saattaa säännöllisesti ajan tasalle luettelon näistä komiteoista ja työryhmistä, jotka osallistuvat neuvostossa käsiteltävien asioiden valmisteluun. Parlamentin jäsenelle toimitetaan tämän vastauksen liitteenä kyseisen luettelon viimeisin versio (asiak. 5916/01 + COR 1). Ainoastaan tässä luettelossa olevat komiteat ja työryhmät voivat kokoontua neuvoston valmisteluelimenä.

Jokaisen työryhmän nimestä käy selvästi ilmi, minkälaisesta elimestä on kyse ja missä asioissa se on toimivaltainen.

2. Työryhmien ja komiteoiden esityslistojen julkaisemisen osalta neuvosto kehottaa parlamentin jäsentä tutustumaan Chris Daviesin esittämään kirjalliseen kysymykseen P-0504/01 annettuun vastaukseen, jossa ilmoitetaan, että 1. toukokuuta 2001 voimaantulevan neuvoston päätöksen mukaisesti neuvoston pääsihteeristö voi julkistaa asiakirjat heti kun ne on jaettu, mikäli mikään neuvoston päätöksen 93/731/EY 4 artiklassa mainituista poikkeuksista ei selvästi koske niitä. Tällaisia ovat mm. komiteoiden ja työryhmien esityslistaehdotukset.